ทองคำปิดทรงตัว
สัญญาทองคำตลาดนิวยอร์กปิดทรงตัว  ตลาดจับตาประชุมธนาคารกลางยุโรป
7 มี.ค. 2556

สัญญาทองคำตลาดนิวยอร์กปิดทรงตัว  ตลาดจับตาประชุมธนาคารกลางยุโรป
สัญญาทองคำตลาด COMEX (Commodity Exchange) ส่งมอบเดือนเม.ย.ปิดทรงตัวที่ 1,574.9 ดอลลาร์/ออนซ์
ในช่วงแรกนั้น สัญญาทองคำปรับตัวขึ้นขานรับความคาดหวังที่ว่า ธนาคารกลางอังกฤษ ธนาคารกลางยุโรป และธนาคารกลางญี่ปุ่น จะประกาศใช้นโยบายการเงินที่ผ่อนคลายต่อไปในการประชุมวันพรุ่งนี้ โดยเฉพาะนายมาริโอ ดรากิ ประธานธนาคารกลางยุโรปย้ำว่า การแข็งค่าของเงินยูโรกำลังส่งผลกระทบต่อการฟื้นตัวของเศรษฐกิจยูโรโซน ทำให้นักลงทุนจับตาการแถลงของนายดรากิเพื่อประเมินสัญญาณที่อาจบ่งชี้ถึงความเป็นไปได้ในการผ่อนคลายทางการเงินเพิ่มเติมในอนาคต โดยตลาดยังมีความหวังว่าอีซีบีจะลดดอกเบี้ยอีกในปีนี้     
อย่างไรก็ตาม ตลาดอ่อนแรงลงในเวลาต่อมาและปิดย่ำฐานทรงตัว เนื่องจากการเพิ่มขึ้นของตัวเลขจ้างงานภาคเอกชนสหรัฐทำให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย โดย ADP รายงานว่า ภาคเอกชนทั่วสหรัฐมีการจ้างงานเพิ่มขึ้น 198,000 ตำแหน่งในเดือนก.พ. สูงกว่าที่นักวิเคราะห์คาดการณ์ไว้ว่าจะเพิ่มขึ้น 170,000 ตำแหน่ง
นักลงทุนจับตากระทรวงแรงงานสหรัฐซึ่งจะเปิดเผยตัวเลขการจ้างงานนอกภาคเกษตรเดือนก.พ.ในวันศุกร์นี้เวลา 20.30 น.ตามเวลาไทย โดยนักวิเคราะห์ส่วนใหญ่คาดว่า ตัวเลขจ้างงานนอกภาคการเกษตรจะเพิ่มขึ้น 160,000 ตำแหน่ง และคาดว่าอัตราการว่างงานจะทรงตัวอยู่ที่ 7.9% ในเดือนก.พ.